भून कर या उबाल कर तुलसी, पुदीना, अजवाइन के साथ खाएं, लहसुन की गंध से मुक्ति पाएं
लहसुन में गंध उसमें मौजूद सल्फर की वजह से होती है।  लहसुन की कली को बारीक काटते हैं या क्रश कर खाते हैं तो इसकी गंध अधिक तेज होती है।
क्या आप लहसुन इसलिए नहीं खाते क्योंकि खाने के बाद मुंह में गंध बनी रहती है। चूंकि लहसुन खाने का टेस्ट बढ़ा देता है इसलिए गंध होने के बावजूद लोग इसे चाव से खाना चाहते हैं। क्या हो अगर लहसुन खाने के बाद मुंह में इसकी गंध न रहे। आज की स्टोरी में लहसुन के गुणों के साथ उसे खाने के तरीकों पर बात करते हैं। 
लहसुन की कली न काटें, न क्रश करें 
लहसुन में गंध उसमें मौजूद सल्फर की वजह से होती है। आमतौर पर हम सब्जी या करी बनाते समय लहसुन की कली को बारीक काट लेते हैं। कई बार इसे छिल कर क्रश कर मसाले में मिलाया जाता है। यही कारण है कि सब्जी में लहसुन की गंध तेज रहती है।
आयुर्वेद विशेषज्ञ डॉ. टीएल जेवियर बताते हैं कि लहसुन को काटने के बजाय इसकी साबुत कली का इस्तेमाल करें। इसे उबाल कर मसाले में मिलाएं या भूनकर डालें तो गंध काफी कम हो जाती है।
ब्रेस्ट फीडिंग कराने वाली महिलाएं खा सकती हैं लहसुन 
ब्रेस्ट फीडिंग कराने वाली महिलाओं को हर दिन लहसुन खाना चाहिए। लहसुन का फ्लेवर मां के दूध में भी चला जाता है। बच्चे को यह फ्लेवर पसंद आता है और वह ज्यादा मात्रा में ब्रेस्ट मिल्क पीता है।
खबर में आगे बढ़ने से पहले इस पोल के जरिए अपनी राय देते चलें
क्या सभी को खाना चाहिए कच्चा लहसुन 
आयुर्वेद में लहसुन को ‘रसोना’ कहा गया है। हर दिन सुबह कच्चे लहसुन की एक कली खाने से ब्लड प्रेशर कम होता है। लहसुन खून को भी पतला करता है। लेकिन क्या आप जानते हैं कि सभी को कच्चा लहसुन नहीं खाना चाहिए। लेकिन जिन लोगों में पित्त बढ़ा हुआ होता है उन्हें लहसुन को घी में भूनकर खाना चाहिए। उन्हें खाली पेट न लेकर नाश्ते या लंच के लिए लेना चाहिए।
ब्लड थिनर की दवा ले रहे तो नहीं खाएं लहसुन 
डॉ. दीक्षा भावसार बताती हैं कि जो लोग किसी तरह के ब्लड डिसऑर्डर से पीड़ित हैं या ब्लड थिनर की दवा ले रहे, उन्हें लहसुन नहीं खाना चाहिए। जो लोग एंटी हाइपरटेंशन मेडिसिन ले रहे वो लहसुन खा सकते हैं।
24 घंटे तक रहती है लहसुन की महक 
अधिक मात्रा में सल्फर होने की वजह से लहसुन में गंध होती है। ये गंध 24 घंटे तक बनी रहती है। दरअसल, लहसुन में सल्फर वाले मॉलिक्यूल रहते हैं जिन्हें एलीन कहते हैं। ये एलीन एलिनेज एंजाइम से मिलते हैं तो एलिसीन बनता है। एलिसीन की वजह से लहुसन में तीखी गंध होती है। इसके एक और कंपाउंड एलाइल मिथाइल सल्फाइड को पचने में 24 घंटे से ज्यादा समय लगता है। यही कारण है कि जब कोई बहुत लहसुन खाता है तो उसकी सांसों में लहुसन की गंध बनी रहती है।
पसीने से भी आती है लहसुन की गंध 
लहसुन खाने के कुछ समय बाद ब्रश कर लिया जाए तो मुंह से गंध दूर हो जाती है लेकिन शरीर में सल्फर की मौजूदगी रहती है। सल्फर खून में चला जाता है। इसलिए यूरिन और पसीने में भी इसकी गंध रहती है।
क्या सेब खाने से महक दूर होती है 
द जर्नल ऑफ फूड साइंस में प्रकाशित शोध के अनुसार, लहसुन खाने के बाद सेब के कुछ टुकड़े खाने पर मुंह में गंध नहीं रहती। सेब लहसुन में मौजूद एंजाइम्स की महक को दूर कर देता है। सेब के अलावा, ग्रीन टी, अजवाइन, पुदीना, तुलसी, पालक खाने पर भी लहसुन की गंध नहीं रहती।
लहसुन खाने के बाद एक ग्लास दूध पीने पर भी गंध खत्म हो जाती है।